[{"text_idx": "#000000", "text": "Sonregistraj\u0302o por tiu c\u0302i rakonto ankorau\u0306 mankas."}, {"text_idx": "#000001", "text": "Kiam la patrino de Simbegwire mortis, s\u0302i ege malg\u0302ojis. La patro de Simbegwire faris lau\u0306eble plej bone por varti sian filinon. Malrapide ili eklernis kiel denove senti sin felic\u0302aj, sen la patrino de Simbegwire. C\u0302iumatene ili sidig\u0302is kaj parolis pri la venonta tago. C\u0302iuvespere ili kune preparis vespermang\u0302on. Post kiam ili lavis la mang\u0302ilaron, la patro de Simbegwire helpis s\u0302in fari sian hejmtaskon."}, {"text_idx": "#000002", "text": "Iun tagon, la patro de Simbegwire malfrue revenis hejmen. \u201cKie vi estas, mia infano?\u201d li vokis. Simbegwire kuris al sia patro. S\u0302i haltis senmove, kiam s\u0302i vidis ke li tenas la manon de iu virino. \u201cMi volas, ke vi renkontu iun specialan, mia infano. Jen Anita,\u201d li diris ridete."}, {"text_idx": "#000003", "text": "\u201cSaluton Simbegwire, via patro diris multe al mi pri vi,\u201d diris Anita. Sed s\u0302i nek ridetis, nek prenis la manon de la knabino. La patro de Simbegwire g\u0302ojis kaj ekscitig\u0302is. Li parolis pri la estonteco, kiam ili tri kune vivos, kaj kiel bona estos ilia vivo. \u201cMia infano, mi esperas ke vi akceptos Anita kiel patrinon,\u201d li diris."}, {"text_idx": "#000004", "text": "La vivo de Simbegwire s\u0302ang\u0302ig\u0302is. S\u0302i ne plu havis tempon por sidi matene kun sia patro. Anita donis tiom da hejmtaskoj al s\u0302i, ke s\u0302i estis tro laca por fari siajn lernejajn taskojn vespere. Post la vespermang\u0302o s\u0302i tuj enlitig\u0302is. S\u0302ia sola konsolo estis s\u0302ia kolora lankovrilo, kiun s\u0302ia patrino donis al s\u0302i. La patro de Simbegwire s\u0302ajne ne rimarkis, ke lia filino malg\u0302ojas."}, {"text_idx": "#000005", "text": "Post kelkaj monatoj la patro de Simbegwire diris al ili ke li foriros iom da tempo. \u201cMi devas vojag\u0302i por mia laboro,\u201d li diris. \u201cSed mi scias ke vi ambau\u0306 prizorgos unu la alian.\u201d La vizag\u0302o de Simbegwire malridetis, sed s\u0302ia patro ne rimarkis pri tio. Anita nenion diris. Ankau\u0306 s\u0302i ne g\u0302ojis."}, {"text_idx": "#000006", "text": "La situacio malbonig\u0302is por Simbegwire. Se s\u0302i ne finfaris siajn taskojn, au\u0306 s\u0302i plendis iomete, Anita batis s\u0302in. Kaj dum la vespermang\u0302o, la virino mang\u0302is la plejparton de la mang\u0302aj\u0302o, lasante nur kelkajn restaj\u0302ojn por Simbegwire. C\u0302iuvespere Simbegwire ploris, g\u0302is s\u0302i ekdormis, brakumanta la lankovrilon de sia patrino."}, {"text_idx": "#000007", "text": "Iun matenon Simbegwire malfrue ellitig\u0302is. \u201cVi estas pigrulino!\u201d Anita kriis. S\u0302i eltiris Simbegwire el la lito. La valora lankovrilo kroc\u0302ig\u0302is sur najlo kaj duonig\u0302is."}, {"text_idx": "#000008", "text": "Simbegwire malg\u0302ojegis. S\u0302i decidis forkuri de sia hejmo. S\u0302i prenis la pecojn de la lankovrilo de sia patrino, pakis iom da mang\u0302aj\u0302o kaj foriris el la domo. S\u0302i sekvis la vojon, kiun prenis s\u0302ia patro."}, {"text_idx": "#000009", "text": "Kiam vesperig\u0302is, s\u0302i surgrimpis altan arbon apud rivereto kaj pretigis liton por si mem en la branc\u0302oj. Dormonte, s\u0302i kantis, \u201cPanjo, panjo, panjo, vi forlasis min. Vi forlasis min kaj neniam revenis. Pac\u0302jo ne plu amas min. Panjo, kiam vi revenos? Vi forlasis min.\u201d"}, {"text_idx": "#000010", "text": "La sekvan tagon Simbegwire kantis la kanton denove. Kiam la virinoj venis por lavi siajn vestaj\u0302ojn en la rivereto, ili au\u0306dis la malfelic\u0302an kanton, kiu eliris de la alta arbo. Ili kredis, ke tio estas nur la vento, kiu susuras en la folioj, kaj dau\u0306re faras sian laboron. Sed unu el la virinoj au\u0306skultis atente la kanton."}, {"text_idx": "#000011", "text": "Tiu virino suprenrigardis en la arbon. Kiam s\u0302i vidis la knabinon kaj la pecojn de la kolora lankovrilo, s\u0302i ekkriis, \u201cSimbegwire, infano de mia frato!\u201d La aliaj virinoj haltigis la lavadon kaj helpis Simbegwire grimpi malsupren el la arbo. S\u0302ia onklino brakumis la knabineton kaj klopodis konsoli s\u0302in."}, {"text_idx": "#000012", "text": "La onklino de Simbegwire portis la infanon al sia hejmo. S\u0302i donis varman mang\u0302aj\u0302on kaj enlitigis s\u0302in per la kovrilo de s\u0302ia patrino. Tiu nokto Simbegwire ploris, g\u0302is s\u0302i ekdormis. Sed tiuj estis larmoj de mals\u0302arg\u0302ig\u0302o. S\u0302i sciis, ke s\u0302ia onklino vartos s\u0302in."}, {"text_idx": "#000013", "text": "Kiam la patro de Simbegwire revenis hejmen, li trovis ke s\u0302ia c\u0302ambro estas malplena. \u201cKio okazis, Anita?\u201d li demandis pezkore. La virino klarigis ke Simbegwire jam forkuris. \u201cMi nur volis ke s\u0302i respektu min,\u201d s\u0302i diris. \u201cSed eble mi tro severis.\u201d La patro de Simbegwire foriris el la domo kaj iris en la direkto de la rivereto. Li dau\u0306re iris al la vilag\u0302o de sia fratino por sciig\u0302i, c\u0302u s\u0302i vidis Simbegwire."}, {"text_idx": "#000014", "text": "Simbegwire ludis kun siaj kuzoj, kiam s\u0302i vidis malproksime sian patron. S\u0302i timis ke li eble koleras, do s\u0302i kuris en la domon por kas\u0302i sin. Sed s\u0302ia patro iris al s\u0302i kaj diris, \u201cSimbegwire, vi jam trovis perfektan patrinon por vi mem. Iu, kiu amas vin kaj komprenas vin. Mi fieras pri vi kaj mi amas vin.\u201d Ili konsentis ke Simbegwire restu kun sia onklino tiom longe, kiom s\u0302i volos."}, {"text_idx": "#000015", "text": "Lia patro vizitis s\u0302in c\u0302iutage. Fine li venis kune kun Anita. S\u0302i etendis sin kaj prenis la manon de Simbegwire. \u201cMi tre bedau\u0306ras, mia etulo, mi eraris,\u201d s\u0302i kriis. \u201cC\u0302u vi jam permesos min reprovi?\u201d Simbegwire rigardis sian patron kaj lian maltrankvilan vizag\u0302on. Tiam s\u0302i pas\u0302is malrapide antau\u0306en kaj c\u0302irkau\u0306brakis Anita."}, {"text_idx": "#000016", "text": "La sekvan semajnon Anita invitis Simbegwire, kune kun s\u0302iaj kuzoj kaj onklino, al la domo por mang\u0302i. Kia mang\u0302ego g\u0302i estis! Anita pretigis c\u0302iujn el la plej amataj mang\u0302aj\u0302oj de Simbegwire, kaj c\u0302iuj mang\u0302is g\u0302is sato. Poste la infanoj ludis, dum la plenkreskuloj diskutis. Simbegwire sentis sin felic\u0302a kaj kurag\u0302a. S\u0302i decidis ke post nelonge s\u0302i revenos hejmen por vivi kune kun sia patro kaj duonpatrino."}, {"text_idx": "#000017", "text": "Fonto: Simbegwire el la Afrika Rakontolibro"}]